P6_TA(2004)0016

Vajdaság: kisebbségek zaklatása

Az Európai Parlament állásfoglalása a kisebbségek vajdasági zaklatásáról

Az Európai Parlament,

- tekintettel a Szerbia és Montenegróval, illetve Jugoszláviával kapcsolatos korábbi állásfoglalásaira,

- tekintettel a délkelet-európai stabilizációs és társulási folyamatról szóló bizottsági éves jelentésekre vonatkozó 2002. november 7-i [1], illetve 2003. november 20-i [2] állásfoglalásaira,

- tekintettel eljárási szabályzata 115. cikkének (5) bekezdésére,

A. tekintettel az Európai Unió erőfeszítéseire, amelyek célja a demokratizálódás és az emberi és kisebbségi jogok tiszteletben tartásának elősegítése a Szerbiai Köztársaságban, illetve Szerbia és Montenegró Államközösségben,

B. tekintettel a vajdasági kisebbségek, különösen a magyar kisebbség elmúlt hónapokban történt ismételt zaklatására,

C. tudatában annak, hogy a közelmúltban bizonyítékok merültek fel magyar etnikumú szerb állampolgárok ellen a Vajdaság-tartomány több városában elkövetett folytatódó erőszakos cselekményekről, így például: sírkövek gyalázásáról több városban; magyarellenes falfeliratok elterjedéséről; a Magyar Köztársaság zászlójának elégetéséről; testi erőszak alkalmazásáról a rendőrség által egy magyar kisebbséget képviselő polgármester ellen,

D. megállapítva, hogy noha ezek az incidensek helyi vagy elszigetelt jellegűnek tekinthetőek, fennáll annak veszélye, hogy több irányban súlyosbodnak,

E. mivel az elmúlt másfél év során Szerbia központi és helyi hatóságainak nem sikerült az alapvető emberi jogok, köztük a nemzeti és etnikai kisebbségi jogok tiszteletben tartását biztosítaniuk, illetve az elkövetőket bíróság elé állítaniuk,

F. komoly aggodalmat tanúsítva azon tény miatt, hogy a szerb hatóságok többnyire szemet hunynak az erőszak felett, azt gyakran puszta vandalizmusként kezelik, és a nacionalista vagy szektariánus szándékot tagadják,

G. mivel az EU és tagállamai következetesen az alapvető értékek és a kisebbségi jogok tiszteletben tartására intettek az egész térségben,

H. utalva a belgrádi hatóságok közelmúltbeli lépéseire, amelyek e súlyos helyzet kezelését célozzák és elvárva tőlük, hogy még konkrétabb lépéseket tegyenek,

1. komoly aggodalmát fejezi ki az emberi jogoknak a Vajdaság-tartományban történt ismételt megsértése miatt;

2. felszólítja a Szerb Köztársaság hatóságait és Szerbia és Montenegró Államközösség hatóságait, hogy ezeket az erőszakos cselekményeket a jelenleg hatályos jogszabályok szerint bűncselekményként ismerjék el, és hangsúlyozza az azonnali és hatékony fellépés jelentőségét annak érdekében, hogy a hasonló jellegű események ne maradjanak következmények nélkül, illetve azokat a jövőben megelőzzék;

3. emlékezteti a Szerbiai Köztársaság és Szerbia és Montenegró Államközösségének kormányait arra, hogy a szabadság és a demokrácia elvének, az emberi és kisebbségi jogok és alapvető szabadságok, valamint a jogállamiság elvének tiszteletben tartása a stabilizációs és társulási folyamat egyik alapelve és az EU-val a jövőben fenntartandó kapcsolatuk egyik előfeltétele, ideértve a rendezett viszonyokat valamennyi szomszédjukkal;

4. felszólítja a Vajdasági Tartományi Képviselőházat, hogy sürgősen foglalkozzon ezen ügyekkel, és olyan politikai légkört teremtsen, amely elősegíti valamennyi állampolgár gondjainak és igényeinek kezelését, továbbá a biztonság és jogállamiság biztosítását a térségben;

5. felszólítja az Elnökök Értekezletét, hogy adjon felhatalmazást az Albániával, Bosznia-Hercegovinával, valamint Szerbia és Montenegróval (beleértve Koszovót) folytatott kapcsolatokért felelős küldöttségnek egy tényfeltáró misszió küldésére a tartományba, és a további fellépést illetően egy jelentés elkészítésére a Külügyi Bizottság, illetve annak Emberi Jogi Albizottsága részére;

6. felszólítja továbbá a Tanácsot és a Bizottságot is, hogy szorosan kísérjék figyelemmel a vajdasági fejleményeket, és az EU politikai befolyását kihasználva vessék fel ezt az ügyet valamennyi hatóság előtt a Szerbiai Köztársaságban, illetve Szerbia és Montenegró Államközösségben;

7. utasítja elnökét, hogy továbbítsa ezt az állásfoglalást a Szerbiai Köztársaság, illetve Szerbia és Montenegró Államközösség kormányai és parlamentjei, Vajdaság-tartomány hatóságai, a Délkelet-Európai Stabilitási Paktumért felelős különleges koordinátor, valamint az EBESZ részére.

[1] HL C 16. E, 2004.1.22., 98. o.)

[2] HL C 87. E, 2004.4.7., 521. o.

--------------------------------------------------